Cicak-Man

Plot

Cicak-Man mengisahkan seorang anak muda, Hairi (Saiful Apek), secara tidak sengaja menelan seekor cicak yang sedang dalam proses uji kaji di makmal. Dia dan rakan karibnya, Danny (Yusry), bekerja di syarikat milik Profesor Klon (Aznil Nawawi), di Bandar Metrofulus. Akibat kejadian itu, Hairi dapat merasa perubahan dalam dirinya. Dia mula bersikap seperti seekor cicak yang berupaya memanjat dinding, luka yang cepat sembuh dan cekap menggunakan lidahnya yang panjang.
Profesor Klon pernah membuat uji kaji ke atas Ginger Boys (AC Mizal dan Adlin Aman Ramlie). Walau bagaimanapun, uji kajinya itu gagal. Akibatnya Ginger Boys menjadi cacat dan mahu menuntut balasan daripada Profesor Klon. Untuk menenangkan Ginger Boys yang berhasrat membunuhnya itu, Profesor Klon telah mencadangkan mereka menyertai misi Profesor Klon menakluki Metrofulus. Ginger Boys bersetuju tanpa mengesyaki Profesor Klon hanya mahu mengambil kesempatan atas kebolehan mereka.
Pada waktu yang sama, Hairi dan Danny mula mengesyaki kegiatan jahat Profesor Klon dan konconya. Setiap kali Bandar Metrofulus ditimpa penyakit, Profesor Klon hadir bersama penawar. Dalam cubaan jahat untuk merampas kuasa bandar berkenaan, Profesor Klon menculik lima orang menteri Metrofulus dan cuba menukarkan mereka dengan klon ciptaannya. Hairi dan Danny mendapat tahu muslihat itu, lalu berusaha untuk menghalang.
Hairi juga meminati setiausaha Profesor Klon, Tania (Fasha Sandha), tetapi dia malu untuk meluahkan rasa cintanya. Dalam satu kejadian, dia menyelamatkan Tania dari cengkaman Ginger Boys. Begitu pun, Tania menyangka Danny yang sebenarnya berselindung di sebalik topeng sang cicak.
Uji kaji Danny membuktikan kebolehan Hairi menjadi cicak akhirnya mendatangkan musibah kepada diri sendiri. Sel manusia Hairi akan berkurangan dan terus menjadi seekor cicak. Danny meneruskan pencarian antidot untuk Cicak-Man sementara Hairi/Cicak-Man menyelamatkan Metrofulus.
Profesor Klon menyangkakan bahawa Cicak-Man ialah Danny setelah Ginger Boys menyelongkar rumah Tania dan membaca beberapa catatan Tania mengenai Cicak-Man yang disangkainya Danny. Setelah Profesor Klon menculik Danny, barulah Profesor Klon menyedari bahawa Hairilah Cicak-Man sebenar.
Cicak-Man yang semakin tenat perlu menyelamatkan Danny daripada Profesor Klon namun tidak berjaya. Profesor Klon menyuntik separuh antidot untuk Cicak-Man yang berjaya disiapkan oleh Danny sebelum ini pada Danny. Akibatnya, Danny menjadi lemah dan akhirnya mati. Walau bagaimanapun, Cicak-Man berjaya menyuntik antidot yang selebihnya dan menjadi kuat semula. Setelah menewaskan Ginger Boys, Cicak-Man perlu berhadapan dengan klon beliau yang dicipta oleh Profesor Klon. Akhirnya, Cicak-Man berjaya menewaskan klon ciptaan Profesor Klon.
Cicak-Man yang dikehendaki polis kerana disalah sangka mencabul Presiden Ramlan dan disalah sangka melakukan jenayah lain melarikan diri sebaik sahaja polis Metrofulus tiba. Profesor Klon dipenjarakan setelah didapati melakukan jenayah.
Tania yang menyangkakan Danny merupakan Cicak-Man terus bersedih dengan kematiannya. Hairi pula sudah berjanji tidak akan muncul sebagai Cicak-Man dan membiarkan Danny mati sebagai wira di mata Tania. Dalam pada itu, Profesor Klon yang ditangkap bukanlah Profesor Klon yang sebenar tapi hanya klon beliau sendiri.

Bandar Metrofulus

Seluruh Metrofulus dibina menggunakan CGI. Metrofulus diketuai oleh seorang presiden iaitu Presiden Ramlan. Pentadbiran Metrofulus turut dibantu oleh 5 orang menteri yang bertanggungjawab menggubal undang-undang di Metrofulus. Klon Technologies yang diterajui oleh Profesor Klon memonopoli khidmat sains dan perubatan di Metrofulus.

Produksi

Penggambaran dilakukan menggunakan true-HD (definisi-tinggi) dan kegunaan imej janaan komputer (CGI) yang meluas, termasuklah hampir 40% daripada penggambaran dilakukan pada layar hijau atau green screen. Penggambaran dijalankan menggunakan kamera Definisi-Tinggi Sony F900 CineAlta. Cicak-Man ialah satu projek perintis bagi pengeluaran filem Malaysia dengan menggunakan kawalan gerakan, lagak ngeri dan pasukan-pasukan tali-temali lengkap dan pakaian yang direka bentuk. Dengan jumlah masa pembikinan melingkungi 36 hari, penciptaan Bandar Metrofulus  adalah unik kerana bandar ini telah dicipta dengan begitu terperinci.
15 hari penggambaran telah diperuntukkan untuk penggambaran dalam studio, di mana pereka-pereka set telah mencipta 5 set saiz sebenar untuk penggambaran dalam dan luar studio, semua penggambaran dilakukan dengan layar hijau. Untuk lokasi luar, pelakon-pelakon berpakaian dengan satu tema, iaitu pakaian musim sejuk, demi mencipta iklim sejuk Bandar Metrofulus.
9 bulan penuh telah diperuntukkan untuk pasca produksi dan kesan visual dengan hampir 500 penggambaran kesan visual. Pasukan kesan visual yang diketuai oleh pengarah Yusry Abdul Halim, telah berjaya mewujudkan pemandangan Bandar Metrofulus dalam 3D juga tambahan elemen CGI seperti animasi watak, set digital tambahan dan ketidakkelihatan wayar. Lebih 90% kerja-kerja merotoskop dan penggubahan dilakukan di dalam KRU Films, juga bagi skor muzik dan kesan audio. Proses pemindahan kine telah dilakukan di Bangkok, Thailand di mana Cicak-Man telah selesai dalam bentuk Dolby Digital.

Penghargaan

Filem Cicak-Man ini telah pun mendapat penghargaan daripada pelbagai pihak atas usaha yang dilakukan oleh pengarahnya sebelum ia ditayangkan. Antara yang memuji beliau ialah Datuk Yusof Haslam. David Teo sebagai penerbit dan juga Ketua Pegawai Esekutif (CEO) Metrowealth International Group (MIG) juga menganggap Cicak-Man sebagai satu keajaiban dengan sambutan dan kelainan yang ditonjolkan dalam industri perfileman Malaysia. Selain pembikin filem, bekas Presiden Persatuan Sutradara Malaysia (FDAM), Ahmad Ibrahim juga memuji karya yang dihasilkan Yusry dan KRU.

Produk

Sebelum ini, Malaysia tidak pernah menghasilkan filem seperti Cicak-Man, tetapi apabila filem ini dihasilkan, pengedaran dan penjualan produk telah diambil perhatian selain daripada tayangan di pawagam. Cicak-Man dijangka memperoleh RM10 juta daripada jualan tiket di pawagam, penjualan hak penyiaran ke beberapa negara, novel, cenderahati seperti kemeja-T, topi, gelas, pen, rantai kunci dan lencana butang. KRU Films dalam perancangan menjual filem ini ke beberapa buah negara di Asia Barat seperti Mesir, Syria dan Arab Saudi. Program Titian Budaya Malaysia-Republik Indonesia yang diadakan di Jakarta Convention Centre (JCC) selama tiga hari bermula 16 Disember 2006 pula telah membawa filem ini ke Indonesia. Ia telah membantu mempromosi nilai komersial pada filem ini apabila ditayangkan bermula 17 Disember 2006 bersama dengan 6 filem lain iaitu Pontianak Harum Sundal Malam 2, Gubra, Bilut, Castello, Buli dan Puteri Gunung Ledang. Mereka juga bercadang untuk menerbitkan rancangan bersiri Cicak-Man pada tahun 2007.

Perbandingan

Dalam pujian yang diberikan ada juga antara penonton dan orang ramai yang mengkritik hebat filem ini. Mansor Putih dalam temu ramah dengan Harian Metro menyifatkan ada kelainan dalam filem Cicak-Man, walau bagaimanapun mengatakan filem ini tiada pengisian iaitu tiada ‘jiwa’, nilai seni dan budaya. Ada juga orang ramai cuba membandingkan Cicak-Man dengan Spiderman, Batman, Superman, Ultraman dan adiwira-adiwira lain yang datang dari Hollywood. Namun sebelum tayangan dibuka kepada awam di Malaysia, pengarahnya Yusry telah memberitahu supaya tidak membandingkan Cicak-Man dengan watak adiwira yang lain kerana bajetnya yang rendah hanya RM1.7 juta sahaja berbanding produksi Hollywood.

Jenaka budaya Malaysia

Terdapat banyak jenaka dalam filem ini yang merujuk atau difahami mengikut budaya Malaysia. Contohnya apabila Hairi menjerit perkataan 'tahniah' untuk selindungkan perkataan 'Tania'.

Novel Cicak-Man

Novel Cicak-Man yang ditulis oleh Meor Shariman telah diterbitkan oleh KRU Publications. Ia dijangka akan diterbitkan sebelum filem Cicak-Man ditayangkan. Walau bagaimanapun, filem Cicak-Man telah ditayangkan dahulu sebelum novelnya diterbitkan. Terdapat beberapa kelainan antara cerita dalam novel dengan filem Cicak-Man.

Sinopsis

Jenayah makin berleluasa di kota raya Metrofulus dan seorang master criminal, Profesor Klon, merancang untuk menakluki kota raya itu. Rancangan Prof Klon ialah menggantikan menteri-menteri utama dengan klon-klon ciptaannya. Namun, rancangan Prof Klon terbantut dengan kehadiran seorang adiwira, Cicakman, yang tiba-tiba muncul untuk mencegah jenayah. Cicakman ialah Hairi, seorang pemuda yang selamba dan kurang kepercayaan pada diri sendiri. Teman rapat beliau ialah Danny, seorang pemuda maco yang digilai ramai gadis. Hairi yang sebenarnya baru dikurniakan kelebihan luar biasa bukan saja terpaksa membiasakan diri dengan kelebihan itu tetapi berhadapan dengan pelbagai rintangan dalam merebut hati gadis bernama Tasha. Cicakman makin tertekan apabila warga Metrofulus menganggap beliau penjenayah. Lebih memeningkan kepalanya apabila Tasha mula jatuh cinta pada Danny. Prof Klon yang tidak mahu rancangannya gagal telah bekerjasama dengan dua penjenayah hebat – Ginger 1 dan Ginger 2, yang juga mempunyai kekuatan luar biasa.

Cicak Man 2

Cicak Man 2 yang bertajuk Planet Hitam merupakan sambungan filem Cicak Man yang disiarkan pada 11 Disember 2008 oleh KRU Films. Filem ini mengisahkan bagaimana Profesor Klon menyusahkan warga Metrofulus dengan rancangan Planet Hitam.